ત્યારે સવારે નવ વાગ્યાની આસપાસ મુલુંડ અને નાહુર વચ્ચે એક સિગ્નલના થાંભલા સાથે અથડાતાં ફૂટર્બોડ પર લટકી રહેલા બાવીસ જેટલા પૅસેન્જરો પૂરઝડપે દોડી રહેલી ટ્રેનમાંથી નીચે પડી ગયા હતા, જેમાંથી ત્રણનાં ઘટનાસ્થળે જ મૃત્યુ થયાં હતાં. આમાંના બે પૅસેન્જરો ગુજરાતી હતા. ડોમ્બિવલીના રહેવાસી ૨૪ વર્ષના પ્રતીક છેડા અને કલવાના રહેવાસી ૨૯ વર્ષના જિતેન વારાનાં કરુણ મોત થયાં હતાં. ત્રીજો યુવાન ૨૦ વર્ષનો ગણેશકુમાર યાદવ હતો, જે મુલુંડથી ટ્રેનમાં ચઢ્યો અને તે હજી બરાબર ઊભો રહે એ પહેલાં પડી ગયો હતો. આ ઘટનામાં ઘાયલ થયેલા પૅસેન્જરોને વિવિધ આઠ હૉસ્પિટલોમાં દાખલ કરવામાં આવ્યા છે. આ સિગ્નલની દેખભાળ રાખતા કર્મચારીઓ અને અધિકારીઓ સામે કુર્લા ગવર્નમેન્ટ રેલવે-પોલીસે ફસ્ર્ટ ઇન્ફર્મેશન રિપોર્ટ દાખલ કર્યો છે. ગઈ કાલે સેન્ટ્રલ રેલવેએ સાંજ સુધી ૮૧ ટકા ટ્રેનો દોડાવી હોવાનો દાવો કર્યો હતો. સેન્ટ્રલ રેલવેએ દાવો કર્યો છે કે આજે સવારે ૯૫ ટકા સર્વિસ દોડાવવાનો પ્રયાસ કરવામાં આવશે. બપોર સુધી કુર્લા અને વિદ્યાવિહાર વચ્ચે સિગ્નલયંત્રણા પૂર્વવત્ કરવાનું કામ આટોપી લેવામાં આવશે અને સાંજ સુધી ટ્રેન-સર્વિસ ટાઇમટેબલ મુજબ દોડતી થઈ જશે.